
Formarea cadrelor didactice de la Colegiul „Școala Națională de Gaz” Mediaș prin activități de tip Job Shadowing derulate în cadrul proiectelor de mobilitate Erasmus+
Proiectul Erasmus+ în domeniul Educației școlare, cu numărul 2026-1-RO01-KA121-SCH-000411918, implementat în perioada iunie 2026 – august 2027, se desfășoară în cadrul Acreditării Erasmus+ în domeniul Educației școlare nr. 2021-1-RO01-KA120-SCH-000047394, oferind Colegiului „Școala Națională de Gaz” Mediaș oportunitatea de a dezvolta competențele profesionale ale cadrelor didactice prin activități de mobilitate și schimburi de bune practici la nivel european.

Una dintre principalele activități prevăzute în cadrul proiectului este participarea a 2 cadre didactice din cadrul Colegiului „Școala Națională de Gaz” Mediaș la activități de tip Job Shadowing, desfășurate în instituții de învățământ din Europa. Aceste activități se bazează pe învățarea prin observare și practică directă și urmăresc familiarizarea profesorilor cu metode și strategii moderne de predare, învățare și evaluare, precum și cu modalități inovatoare de organizare a procesului educațional.

Prin observarea directă a activității profesorilor din școlile partenere, participanții vor avea posibilitatea de a analiza și valorifica modele educaționale diferite, de a identifica exemple de bună practică și de a explora noi modalități de utilizare a tehnologiilor digitale în procesul didactic. Experiența internațională va contribui, de asemenea, la dezvoltarea competențelor privind educația pentru mediu, schimbările climatice și dezvoltarea durabilă, precum și la identificarea unor strategii eficiente pentru prevenirea și diminuarea fenomenelor de bullying și cyberbullying.

Proiectul răspunde nevoilor de dezvoltare profesională identificate la nivelul instituției, în special în ceea ce privește dezvoltarea competențelor de comunicare, utilizarea noilor tehnologii informaționale și de comunicare, aplicarea unor metode moderne de predare și evaluare și aprofundarea educației pentru mediu și a valorilor europene. Prin consolidarea acestor competențe, cadrele didactice vor fi mai bine pregătite să creeze contexte de învățare atractive, incluzive și relevante pentru elevi, contribuind la dezvoltarea competențelor necesare atât pentru integrarea acestora pe piața muncii, cât și pentru dezvoltarea lor personală și socială.

Activitățile de Job Shadowing vor avea la bază o abordare practică și interactivă, participanții fiind implicați în observarea lecțiilor, analiza metodelor de lucru, schimburi de experiență și discuții profesionale cu cadrele didactice din instituțiile gazdă. Vor fi explorate metode precum învățarea bazată pe proiecte, activitățile practice, atelierele de lucru, învățarea prin investigare și activitățile de teren. Contactul direct cu sistemul educațional și cultura țării gazdă va favoriza dezvoltarea competențelor interculturale, stimularea curiozității, comunicarea și deschiderea către noi perspective asupra educației.

Obiectivul central al proiectului este creșterea calității procesului educațional prin dezvoltarea profesională continuă a cadrelor didactice și transferul experiențelor și competențelor dobândite în cadrul mobilităților Erasmus+ în activitatea curentă a instituției. Proiectul urmărește, astfel, să ofere profesorilor oportunități concrete de dezvoltare profesională și personală, contribuind la îmbunătățirea procesului de predare-învățare-evaluare și la pregătirea elevilor pentru provocările societății contemporane și pentru viitoarea lor integrare profesională.

Obiectivele principale ale proiectului sunt:

O1. Îmbogățirea și diversificarea strategiilor și metodelor de predare, învățare și evaluare prin valorificarea experiențelor și bunelor practici observate în cadrul activităților de Job Shadowing;

O2. Dezvoltarea competențelor digitale și a capacității cadrelor didactice de a utiliza eficient noile tehnologii informaționale și de comunicare în activitatea didactică;

O3. Dezvoltarea competențelor cadrelor didactice pentru prevenirea și diminuarea fenomenelor de bullying și cyberbullying și pentru crearea unui climat educațional sigur, incluziv și pozitiv;

O4. Dezvoltarea competențelor profesorilor privind schimbările climatice, protecția mediului și dezvoltarea durabilă, precum și promovarea unui stil de viață responsabil și prietenos cu mediul;

O5. Consolidarea dimensiunii europene și interculturale a educației prin schimburi de experiență, promovarea valorilor europene și dezvoltarea colaborării cu instituții de învățământ din alte țări.

În vederea asigurării unui impact durabil al mobilităților, competențele, metodele și resursele dobândite de participanți vor fi transferate și integrate în activitatea didactică și managerială a Colegiului „Școala Națională de Gaz” Mediaș.

După finalizarea activităților de Job Shadowing, cadrele didactice participante vor aplica în activitatea lor cunoștințele, competențele și valorile dobândite, prin proiectarea și implementarea unor activități didactice moderne, practice, accesibile și adaptate nevoilor și intereselor elevilor. În perioada 1 martie 2027 – 15 iunie 2027, beneficiarii vor proiecta și susține activități la clasă în care vor integra metodele și instrumentele identificate în cadrul mobilităților.

De asemenea, fiecare participant va realiza câte o unitate de învățare, bazată pe metode moderne de predare-învățare-evaluare, care să promoveze interculturalitatea, incluziunea și valorile europene. Vor fi organizate și activități extracurriculare, cel puțin două activități/an pentru fiecare participant, la care să participe minimum 20 de elevi și care să integreze utilizarea noilor tehnologii informaționale și de comunicare, precum și metode moderne și interactive de lucru.

Un obiectiv important al proiectului îl reprezintă multiplicarea rezultatelor mobilităților la nivelul întregii comunități școlare. În acest sens, cadrele didactice participante vor disemina experiențele dobândite în cadrul ședințelor și întâlnirilor de lucru cu profesorii, vor acorda consiliere colegilor interesați și vor pune la dispoziția acestora resurse, materiale și exemple de bune practici. Rezultatele și produsele realizate în cadrul proiectului vor fi integrate în portofoliile profesionale ale beneficiarilor și vor putea fi utilizate ca resurse pentru dezvoltarea activităților didactice ale altor cadre didactice din instituție.

La nivel instituțional și managerial, experiențele dobândite în cadrul proiectului vor fi analizate și valorificate în cadrul Consiliului de Administrație, CEAC și Consiliului de Curriculum. Beneficiarii mobilităților vor contribui, prin experiența dobândită, la identificarea unor direcții de îmbunătățire a activității instituției și, acolo unde este necesar, la revizuirea și ajustarea unor obiective și direcții de acțiune din cadrul documentelor strategice ale școlii, inclusiv ale Planului de Dezvoltare Instituțională.

Prin implementarea proiectului, Colegiul „Școala Națională de Gaz” Mediaș își propune să consolideze capacitatea instituțională de a participa la mobilități și cooperare europeană, să dezvolte un mediu educațional modern, incluziv și orientat spre nevoile elevilor și să creeze o cultură organizațională bazată pe învățare continuă, inovare și schimb de bune practici.

Proiectul contribuie, astfel, la dezvoltarea unei școli deschise către Europa, în care experiențele internaționale ale cadrelor didactice sunt transformate în oportunități concrete de învățare pentru elevi și în soluții pentru îmbunătățirea calității educației. Prin valorificarea rezultatelor mobilităților și integrarea acestora în activitatea didactică și managerială, proiectul va genera un impact pe termen lung asupra dezvoltării profesionale a cadrelor didactice, asupra motivației și implicării elevilor și asupra calității serviciilor educaționale oferite de Colegiul „Școala Națională de Gaz” Mediaș.
                                                                                           Responsabil proiect,

                                                                                                Prof. Sas Ioan

